b'\n_START_ARTICLE_\nPihalni orkester KUD Po\xc5\xa1ta Maribor\n_START_PARAGRAPH_\nPihalni orkester KUD Po\xc5\xa1ta Maribor je pihalni orkester, ki je bil ustanovljen leta 1931. Struktura njegovega \xc4\x8dlanstva je zelo raznolika, tako po starosti, kot po izobrazbi. V njem igrajo osnovno\xc5\xa1olci, univerzitetni profesorji, popolni glasbeni ljubitelji in akademsko izobra\xc5\xbeeni glasbeniki._NEWLINE_Danes je to preko 70 \xe2\x80\x93 \xc4\x8dlanski orkester, ki je na tekmovanjih v Sloveniji uvr\xc5\xa1\xc4\x8den v najzahtevnej\xc5\xa1o kakovostno skupino. Orkester je z raznovrstnim repertoarjem usmerjen predvsem h koncertni glasbi in simfoni\xc4\x8dnemu zvoku. Pogosto sodeluje tudi z uglednimi glasbenimi gosti, tako solisti kot tudi dirigenti, ki tako \xc5\xa1e dodatno bogatijo njegovo umetni\xc5\xa1ko delovanje in mariborsko glasbeno sceno._NEWLINE_V svojem poslanstvu pihalni orkester KUD Po\xc5\xa1ta \xc5\xbee dolgo ni ve\xc4\x8d samo po\xc5\xa1tni, temve\xc4\x8d je mariborski in slovenski. Mesto Maribor, kjer ima orkester svoj domicil, ga sprejema povsem za svojega._NEWLINE_Je tudi eden vidnej\xc5\xa1ih tovrstnih orkestrov v Sloveniji, ki je mesto Maribor uspe\xc5\xa1no predstavil v svetu. Tako je orkester \xc5\xbee gostoval: po republikah biv\xc5\xa1e Jugoslavije, Avstriji, \xc4\x8ce\xc5\xa1ki, Slova\xc5\xa1ki, Nem\xc4\x8diji, Danski, \xc5\xa0vedski, Nizozemski, Luxemburgu, Belgiji, Mad\xc5\xbearski, Italiji in \xc5\xa0paniji._NEWLINE_Bele\xc5\xbei vrsto pomembnih mednarodnih priznanj in odli\xc4\x8dnih uvrstitev na tekmovanjih: Bled - zlata plaketa, Ljubljana - srebrna plaketa, Goeteborg \xc5\xa0vedska - prvo mesto, Illerberg Nem\xc4\x8dija \xe2\x80\x93 prvo mesto, Alsfeld Nem\xc4\x8dija \xe2\x80\x93 \xc5\xa1esto mesto v konkurenci 88 orkestrov, \xc5\xa0panija \xe2\x80\x93 bronasta plaketa, krsta izvedba ma\xc5\xa1e v F-duru skladatelja Hermana Snijdersa v letu 1995, srebrna plaketa v Pragi januarja 2000, srebrna plaketa na dr\xc5\xbeavnem tekmovanju pihalnih orkestrov Slovenije v najvi\xc5\xa1ji, koncertni skupini maja 2000 v Kr\xc5\xa1kem in zlata plaketa s posebno pohvalo leta 2003 prav tako v najzahtevnej\xc5\xa1i te\xc5\xbeavnostni skupini slovenskih orkestrov v Trbovljah._NEWLINE_Umetni\xc5\xa1ki vodja in dirigent je Ervin Hartman mlaj\xc5\xa1i, ki uspe\xc5\xa1no vodi pihalni orkester KUD Po\xc5\xa1ta Maribor \xc5\xbee od leta 1967._NEWLINE_Pihalni orkester KUD Po\xc5\xa1ta Maribor je ob 75. obletnici delovanja izdal tudi zgo\xc5\xa1\xc4\x8denko\xc2\xa0\xc2\xbbKnjiga prigod za pihalni orkester\xc2\xab'